I. El Reglament aprovat mitjançant el Projecte de decret objecte de dictamen regula les condicions tècniques que han de complir les instal·lacions destinades a activitats amb infants i joves, amb l'objectiu de garantir-ne la funció educativa, la prestació correcta dels serveis oferts, la seguretat dels seus usuaris i els efectes negatius per a l'entorn.
Les instal·lacions regulades són les previstes per la Llei 38/ 1991, de 30 de desembre, d'instal·lacions destinades a activitats amb infants i joves, llevat dels campaments juvenils que, segons s'enuncia, seran objecte de regulació específica.
Així, doncs, el Reglament fa referència a les cases de colònies, els albergs de joventut, les granges escola i les aules de natura.
El Projecte de decret deroga i substitueix el Decret 276/94, de 14 d'octubre, que desenvolupava la ja citada Llei 38/1991.
Segons l'exposició de motius, es tracta, precisament, d'actualitzar-ne el contingut tot aprofitant l'experiència dels seus quasi deu anys de vigència i la necessitat d'adaptar-lo als canvis introduïts per diverses normatives sectorials.
Així, doncs, el Projecte dictaminat executa i desplega la Llei 38/1991.
El text del Decret pròpiament dit s'integra d'un article únic -pel qual s'aprova el Reglament i l'annex en què es recull el model d'autorització de funcionament de les diverses instal·lacions-, cinc disposicions transitòries -que regulen amb detall els terminis de pervivència de la normativa prèvia-, dues disposicions finals i una disposició derogatòria.
El Reglament consta de 44 articles, a banda del referit annex, en els quals s'atribueixen les competències d'autorització, inspecció i sanció al Departament de la Presidència -per mitjà de la Secretaria General de la Joventut-, es preveu i regula la possibilitat de delegació de competències a les comarques i els municipis i les condicions d'exercici, es regulen les facultats de la potestat executiva (sol·licituds, autoritzacions, serveis, assessorament i inspeccions), es crea i regula la Xarxa Catalana d'Instal·lacions Juvenils i, finalment, els aspectes generals de funcionament i les condicions tècniques que han de complir les instal·lacions previstes en el Reglament.
La Generalitat està habilitada competencialment per dictar aquesta disposició general en virtut de la competència exclusiva que li atorga l'article 29.6 de l'Estatut d'autonomia de Catalunya en matèria de joventut.
El Projecte que es dictamina s'ha elaborat d'acord amb l'autorització que conté la Llei 38/1991, de 30 de desembre, d'instal·lacions destinades a activitats amb infants i joves, i, més concretament, amb les previsions de l'article 4.2 i disposició final de l'esmentada Llei.
Aquest Dictamen s'emet, amb caràcter preceptiu, a l'empara del que disposa l'article 3.1.b) del Decret legislatiu 1/1991, de 25 de març, pel qual s'aprova la refosa de les lleis 3/1985, de 15 de març, i 21/1990, de 28 de desembre, de la Comissió Jurídica Assessora.
En l'elaboració del Projecte s'han complert els requisits previstos en els articles 61 i següents de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya: el va iniciar el centre directriu corresponent (Secretaria General de Joventut); la proposta s'acompanya d'una memòria en la qual s'expressa el marc normatiu en què s'insereix la nova disposició; es justifica l'oportunitat i l'adequació de les mesures proposades; es fa referència a les consultes efectuades; s'adjunta un breu estudi econòmic en el qual es manifesta que el Projecte no comporta noves despeses a l'Administració de la Generalitat, ja que afecta primordialment persones jurídiques o físiques alienes a l'Administració; i s'incorpora una llista de les disposicions afectades i una taula de vigències.
El Projecte s'ha sotmès a consulta i informe d'onze departaments de la Generalitat, de l'Institut Català de la Dona, del Consell Nacional de la Joventut de Catalunya, del Conselh Generau d'Aran i de tots els consells comarcals -dels quals només tres han donat resposta.
També s'afirma a la memòria explicativa que es va trametre a la Federació de Municipis de Catalunya i a l'Associació Catalana de Municipis i Comarques, i que els respectius presidents van manifestar el seu acord amb el contingut del Projecte.
No consten, però, a l'expedient enviat a aquesta Comissió Jurídica Assessora, ni la tramesa ni la resposta del president de la primera de les associacions esmentades.
Finalment, també va informar sobre el Projecte la Comissió de Govern Local de Catalunya.
Així mateix, consten en l'expedient les entitats privades més rellevants del sector que han estat consultades i han participat en el redactat de la proposta de Decret; són les següents: Associació de Terrenys d'Acampada de Catalunya, Fundació Pere Tarrés, Associació de Cases de Colònies i Albergs de Catalunya, Associació de Cases de Colònies de la Garrotxa, Fundació Torre del Palau, Turisme Juvenil de Catalunya, S.A., Minyons Escoltes i Guies Sant Jordi de Catalunya, Associació Catalana de Cases de Colònies, Escoltes de Catalunya, Scouts de Catalunya, Federació Catalana de l'Esplai, Coordinació Catalana de Colònies, Casals i Clubs d'Esplai i Esplais Catalans.
L'Assessoria Jurídica del Departament de la Presidència ha emès un documentat informe sobre el projecte.
També ho ha fet el Gabinet Jurídic de la Generalitat.
V. Pel que fa al contingut, el contrast del Projecte amb la Constitució, l'Estatut d'autonomia i les lleis vigents en les matèries afectades, especialment la Llei 38/1991, objecte de desplegament reglamentari, posa de manifest que cap dels seus preceptes no planteja, a parer d'aquesta Comissió, problemes de constitucionalitat o de legalitat.
Això no obstant, cal observar que en els articles 3.1, in fine, i 5.3, també en el seu incís final, es fa una remissió, respectivament, al que estableix la Llei 8/1987, de 15 d'abril, municipal i de règim local de Catalunya, en relació amb la delegació de competències, i a l'article 165, relatiu a la impugnació d'actes i acords.
Tanmateix, s'ha d'advertir que mentre s'elaborava aquest Projecte de decret, aquesta Llei ha estat modificada pel Decret legislatiu 2/2003, pel qual s'aprova el Text refós de la Llei municipal i de règim local de Catalunya, de 28 d'abril de 2003, publicada al DOGC núm. 3887, de 25 de maig de 2003.
Cal, doncs, adaptar la remissió al nou articulat i al nou títol de la disposició que regula el règim municipal i local de Catalunya.
Des del punt de vista formal són també molt poques les observacions que cal fer al Projecte dictaminat.
La disposició transitòria 1 fa una remissió in toto a l'article 19 del mateix Reglament.
Fóra més precís referir-se als apartats 2 i 3 d'aquest article, ja que la pervivència de la legislació preexistent establerta en aquesta disposició únicament es preveu en relació amb «les instal·lacions juvenils ja autoritzades» i l'apartat 1 de l'article 19 regula instal·lacions de nova construcció i instal·lacions juvenils encara no autoritzades.
La disposició transitòria 2 també fa una remissió genèrica als articles 42 i 43 del Reglament.
Podria especificar-se que es tracta dels apartats 2 d'ambdós preceptes.
A la disposició transitòria 4, per evitar possibles confusions arran de si s'exceptua el termini de tres anys perquè seran d'immediata aplicació o perquè poden acollir-se a un termini més ampli, es podria afegir al final «que seran d'aplicació quan entri en vigor aquest Decret».
El primer incís de la disposició derogatòria única -«sense perjudici del que estableixen les disposicions transitòries d'aquest Decret»-, en rigor, podria suprimir-se ja que ni la derogació es veu afectada per la pervivència transitòria de la legislació derogada ni aquesta pervivència es veu afectada per la derogació.
A l'article 7.4, darrer incís, s'afirma que «qualsevol incompliment al respecte pot ser sancionat d'acord amb la legislació vigent».
Evidentment, no es tracta d'una facultat d'ús discrecional o potestatiu, de manera que fóra millor emprar fórmules imperatives com «se sancionarà».
El mateix es pot dir respecte de l'article 10.2, que preveu que després de la inspecció «es pot fer advertiment escrit» en cas d'observar incompliments de la legislació vigent: si s'observen cal fer l'advertiment.
A l'article 8 s'empra també una fórmula que no deixa clar si la Secretaria General de Joventut disposarà o no d'un servei complementari d'assessorament tècnic, ja que l'expressió «poden disposar» permet entendre que aquest servei pot no existir.
Per fi, a l'article únic sembla mancar-hi l'article «el» abans del terme «model».
Es pot elevar al Govern el Projecte de decret d'aprovació del Reglament d'instal·lacions destinades a activitats amb infants i joves, amb les observacions fetes en els fonaments jurídics V i VI.